Baithuti ba swanetše go be ba šetše ba itlhabarile ka bokgoni bja motheo ka go diriša polelotlaleletšo ya bobedi mo sehlopheng sa gare. Ba tla hlabolla le go oketša bokgoni bjoo mo sehlopheng sa godimo. Mo mafelelong a Kreiti ya 9 baithuti ba swanetše go kgona go diriša polelo ka tshwanelo mo mererong ya leago ya go fapafapana. Mohlala, ba swanetše go kgona go bolela ka tshwanelo le baithuti ba bangwe ba polelo yeo. Ba swanetše go kgona go boledišana ka mogala le go bogela mananeo a go tsebega a thelebišene ka polelo yeo. Go bitša mantšu go swanetše go ba ga maleba, gomme ga se ba swanela go dira diphošo tše ntši tša thutapolelo le tlotlontšu. Ba swanetše go ba le tlotlontšu ya mantšu a go kaaka a 3000 (ao ba a kwešišago eupša e sego ao ba kgonago go a diriša). Ba swanetše go ba le kgahlego ya setšo sa polelo yeo. Mohlala, ba swanetše go lemoga diphapano tša ditšo le meila, gomme gape ba swanetše go tseba go boledišana le batho ba bangwe ka tshwanelo le ka tlhompho. Godimo ga fao, ba swanetše go ikwa ba na le sebete sa go boledišwa ke baboledi ba polelo yeo. Ka go realo sekolo se swanetše go hlohleletša moya wa go tseba dipolelo tše ntši le go thekga bohlokwa bja merero ya bophelo. Mabapi le polelo e šele, gona baithuti ba swanetše go e rutwa ka sekolong, mohlala, ka matšatši a setšo. Go ithuta polelotlaleletšo ya bobedi go swanetše go thuša baithuti go hlabolla mekgwa ya go ithuta polelo le go kwešiša gore go ithuta polelo ye mpsha ke karolo ya go ithuta gammapaale.